Súradnice: 48°39′28″S 17°51′14″V﻿ / ﻿48,6579°S 17,85378°V﻿ / 48.6579; 17.85378

**Jablonka** je vodný tok na západnom Slovensku, preteká územím okresov Myjava a Nové Mesto nad Váhom. Je to pravostranný prítok Váhu, má dĺžku 33 km (z toho umelo upravený dolný tok od Čachtíc po ústie meria 9,4 km).

Prameň
------

Pramení v Myjavskej pahorkatine, na katastrálnom území obce Polianka, východne od jej intravilánu v nadmorskej výške približne 340 m n. m.

Opis toku
---------

Od prameňa tečie najprv na krátkom úseku na východ, stáča sa na severovýchod, preteká ústredím obce Jablonka, pričom pod obcou sa postupne výrazným oblúkom (smerujúcim k severu) stáča k juhovýchodu a pri osade Kubečkovci priberá ľavostranný Zemanovský potok. Ďalej preteká územím obce Krajné, popri osadách Luskovica a Žadovica na ľavom brehu, južne od osady Mitalovec sa znovu stáča a JJV smerom tečie intravilánom Krajného. Južne od intravilánu priberá významný pravostranný prítok, Matejovský potok, rozširuje svoje koryto, opätovne sa oblúkom stáča a pokračuje severovýchodným smerom. Pri osade Podvrch priberá ľavostranný Rudník a ďalej tečie po hranici Malých Karpát. Koryto potom utvára niekoľko zákrut, preteká cez obec Hrachovište, kde zľava priberá svoj najvodnatejší prítok, Tŕstie.

Za obcou sa hlboko vrezáva do masívu Čachtických Karpát, ktoré preteká výrazným oblúkom. Tečie obcou Višňové, popod Čachtický hrad vypínajúci sa na pravom brehu a utvára kaňonovitú Višňovskú dolinu, ktorou preteká viac menej na sever. Následne sa veľkým oblúkom stáča na juhovýchod a pokračuje Čachtickou dolinou.

Ďalej opúšťa Čachtické Karpaty a vstupuje do Podunajskej pahorkatiny, kde preteká obcou Čachtice. Neďaleko centra obce sa vodný tok rozvetvuje, pričom ľavé rameno (hlavný tok) pokračuje juhovýchodným smerom ako **Čachtický kanál** a pravé rameno smerom na juh pod názvom Dubová. Čachtický kanál sprvu tečie smerom na VJV, východne od Čachtíc sa stáča severojužným smerom a následne západne od Brunoviec na východ. Južne od Brunoviec sa ešte esovito stáča a na východnom okraji intravilánu obce Horná Streda ústi do Biskupického kanála tečúceho súbežne s Váhom.

Geomorfologické celky
---------------------

* Myjavská pahorkatina
* Malé Karpaty
	+ geomorfologický podcelok Čachtické Karpaty (tu oddeľuje geomorfologické časti Plešivec na juhu a Nedze na severe)
* Podunajská pahorkatina
	+ geomorfologický podcelok Trnavská pahorkatina

Prítoky
-------

* Pravostranné: prítok od osady Boháčovci, prítok prameniaci východne od osady Guzice, prítok z osady Kubíkovci, Matejovský potok, prítok z osady Švehlová
* Ľavostranné: prítok z JV úpätia Surovín (478,3 m n. m.), prítok od osady Michaličkovci, potok prameniaci južne od osady Sládečkovci, Zemanovský potok, potok prameniaci pri osade Skalkovci, Rudník, Tŕstie, Hovädský jarok

Ústie
-----

Ako Čachtický kanál sa vlieva do Biskupického kanála na pravostrannej nive Váhu, v katastrálnom území obce Horná Streda, východne od jej intravilánu v nadmorskej výške cca 166 m n. m.

Obce
----

Jablonka postupne preteká cez nasledovné obce:

* Jablonka
* Krajné (intravilán i osady Podkorytárka, Žadovica, Podvrch)
* Hrachovište
* Višňové
* Čachtice
* Brunovce (netečie intravilánom)
* Horná Streda (okrajom intravilánu)

Poznámka
--------

Vo viacerých kartografických dielach sa za hlavný tok považuje Matejovský potok a horný tok Jablonky po sútok s ním sa potom označuje ako **Korytárka**, ktorá je tak považovaná za ľavostranný prítok Jablonky.

Referencie
----------

1. ↑   *Názvy vodných tokov* [online]. Bratislava: Úrad geodézie, kartografie a katastra SR, [cit. 2023-09-17]. Dostupné online.
2. ↑  Turistický atlas Slovensko 1:50 000, 1. vydanie, SHOCART, Zádveřice 2007
3. ↑  Autoatlas - Slovenská republika 1:100 000, 5. vydanie, VKÚ, Harmanec 2002

Iné projekty
------------

Commons
* Spolupracuj na Commons Commons ponúka multimediálne súbory na tému **Jablonka (potok)**

| * z
* d
* u
Vodné toky v povodí Jablonky |
| --- |
| *Jablonka* → *Váh* → *Dunaj* |
| 
* Brezovský potok
* Hovadský jarok
* **Jablonka**
* Ježov potok
* Konkušov potok
* Kostolník
* Matejovský potok
* Pavlíkov jarok
* Prostredný potok
* Rudník
* Tŕstie
* Zemanovský potok
* Žadovský potok

 |

| * z
* d
* u
Vodné toky v povodí Váhu (od Biskupického kanála po Sĺňavu) |
| --- |
| 
* **Biskupický kanál**
* Bodovský potok
* **Bošáčka**
* **Čachtický kanál**
* **Drietomica**
* Hrádocký potok
* Hraničný potok
* **Jablonka**
* **Kalnický potok**
* **Klanečnica**
* Klenkov potok
* Kuželnický potok
* Modrovský potok
* Rybnícky potok
* Selecký potok
* Stankovský potok
* Starohájsky potok
* **Striebornica**
* **Turniansky potok**
* Vápeník

 |
| 
Súvisiace šablóny
Vodné toky v povodí Bošáčky
Vodné toky v povodí Drietomice
Vodné toky v povodí Jablonky
Vodné toky v povodí Kalnického potoka
Vodné toky v povodí Klanečnice
Vodné toky v povodí Striebornice
Vodné toky v povodí Váhu (6. časť) a (8. časť)
 |

Autoritné údaje: * SNK: 89657
* VIAF: 5663156565728323500003